พท.ซัดกรธ. ลืมปฏิรูปกองทัพ สนช.รีบปัดเตะถ่วง
จับไผ่ดาวดินคดี112 แชร์บทความบีบีซีฯ,กรธ.-สนช.แท็กทีมปัดใบสั่ง คสช.วางกับดักยื้อเวลาเลือกตั้ง อมร ยัน กรธ.เดินตามขั้นตอนใน รธน. พร้อมส่งต่อร่าง พ.ร.บ.พรรคการเมือง-กกต.ใส่มือ สนช. หลัง รธน.ประกาศใช้ พีระศักดิ์ การันตีไม่มีดึงเกมเตะถ่วง จ่อส่ง กมธ.วิสามัญเก็บตัวต่างจังหวัดเร่งคลอด ก.ม.ลูก วิรัตน์ งัดสัญญาประชาคมมัดคอ บิ๊กตู่ ห้ามเลื่อนวันกาบัตร เตือนปล่อยไว้นานระบบเศรษฐกิจยิ่งหมักหมมแก้ยาก วัชระ กระตุกรีบปลดล็อก ยุมีดาบ ม.44 ใครก่อเหตุวุ่นวายสั่งยุบพรรคไปเลย สุดารัตน์ สับผู้มีอำนาจมองพรรคการเมืองเป็นคู่แข่ง จ้องตัดช่องทางสื่อสารกับชาวบ้าน บี้เปิดแผนยุทธศาสตร์ชาติ 20 ปีรับฟังผู้รู้รอบด้าน ตร.รวบ ไผ่ ดาวดิน ผิดม.112-พ.ร.บ.คอมพิวเตอร์ แชร์บทความบีบีซีไทย,ประเด็นร่าง พ.ร.บ.ประกอบรัฐธรรมนูญเกี่ยวกับการเลือกตั้งและข้อเรียกร้องปลดล็อกพรรคการเมือง ยังคงเป็นปมร้อนที่ฝ่ายการเมืองวิพากษ์วิจารณ์ว่าเป็นเกมการเมืองหวังผลยื้อเวลาการเลือกตั้งออกไป ขณะที่กรรมการร่างรัฐธรรมนูญ (กรธ.) และสภานิติบัญญัติแห่งชาติ (สนช.)ประสานเสียงยืนยันว่าทุกอย่างเดินตามขั้นตอนในรัฐธรรมนูญ,เมื่อเวลา 09.00 น. วันที่ 3 ธ.ค. นายอมร วาณิชวิวัฒน์ กรรมการร่างรัฐธรรมนูญ (กรธ.) กล่าวถึง ข้อท้วงติงจากพรรคการเมืองว่า กรธ.พยายามยื้อเวลาการจัดเลือกตั้งว่า ยืนยันว่า กรธ.ไม่ได้มีเจตนายื้อเวลา รวมทั้งไม่ได้มีใบสั่งให้เขียนกฎหมายตามที่มีคนวิจารณ์ จะยื้อเวลาไม่ได้อยู่แล้ว เพราะต้องดำเนินตามขั้นตอนที่กำหนดไว้ในรัฐธรรมนูญและมองประโยชน์ของประเทศเป็นหลัก ยืนยันว่าโรดแม็ปยังเป็นไปตามเดิมทุกประการ พ.ร.บ.ประกอบรัฐธรรมนูญว่าด้วยพรรคการเมืองและ พ.ร.บ.ประกอบรัฐธรรมนูญว่าด้วยคณะกรรมการการเลือกตั้ง (กกต.) ขณะนี้ กรธ.เร่งทำจนเกือบเสร็จสมบูรณ์แล้ว พร้อมจะส่งมอบให้สภานิติบัญญัติแห่งชาติ (สนช.) ไปพิจารณาได้ทันทีเมื่อรัฐธรรมนูญประกาศใช้,นายชาติชาย ณ เชียงใหม่ กรธ.กล่าวว่า ถึง การทำงานของอนุกรรมการร่าง พ.ร.บ.ประกอบรัฐธรรมนูญของ กรธ.ว่า กรธ.ได้ตั้งอนุกรรมการ 8 คณะ เพื่อร่างกฎหมายลูกที่เหลืออีก 8 ฉบับ จะมี กรธ.นั่งเป็นประธานและบางคณะอาจจะมี กรธ.เป็นรองประธานด้วย และจะเชิญผู้เชี่ยวชาญ ผู้มีประสบการณ์ในเรื่องนั้นๆมาเป็นอนุกรรมการ รวมทั้งเชิญผู้เชี่ยวชาญนักวิชาการ และผู้มีส่วนเกี่ยวข้องกับกฎหมายดังกล่าวมาให้ข้อมูล ทั้งในเชิงทฤษฎีและปฏิบัติ จะได้รู้ว่าจะต้องเขียนอะไรลงไปบ้าง เนื่องจากเวลาอาจกระชั้นชิดและ กรธ.มีภารกิจมาก เกรงว่าหากร่างกันเองอาจจะทำไม่ทันและไม่ละเอียดพอ,นายพีระศักดิ์ พอจิต รองประธานสภานิติบัญญัติแห่งชาติ (สนช.) คนที่ 2 กล่าวถึงการเตรียมพิจารณาร่าง พ.ร.บ.ประกอบรัฐธรรมนูญของ สนช.ว่า หลังจากกรธ.ส่งกฎหมายลูกมา สนช.มีเวลา 60 วันในการพิจารณา เราเตรียมการศึกษาทุกอย่างล่วงหน้าไว้แล้ว เพื่อความละเอียดรอบคอบ วางแผนว่าพอได้รายชื่อ กมธ.วิสามัญร่างกฎหมายลูก จะไปเก็บตัวที่ต่างจังหวัดชุดละ 3 วัน เพื่อให้มีสมาธิได้สาระรายละเอียดงานเต็มที่ เมื่อถึงเวลากฎหมายลูกจริงแม้เวลาบีบรัดแต่คงไม่ล่าช้า น่าจะใช้เวลาไม่เต็มเหยียดถึง 60 วันด้วย จะมาหาว่าเรายืดเวลาเตะถ่วงอะไรไม่ได้ ไม่ต้องกังวลว่าเราจะเล่นแง่เชื่อว่า ทุกอย่างเดินตามโรดแม็ป ส่วนสัดส่วนใน กมธ.วิสามัญร่างกฎหมายลูกแต่ละชุด กำลังหารือกันระหว่างประธาน สนช.ทั้งสามคน เบื้องต้นอยู่ที่ชุดละ 25-30 คน มีสมาชิกสภาขับเคลื่อนการปฏิรูปประเทศ (สปท.) มาร่วมชุดละ 2 คน นอกนั้นเป็นตัวแทน ครม.และ กรธ. ถ้าหารือกันแล้วประธาน สนช.จะประกาศเป็นนโยบายออกไป คาดว่าสัปดาห์หน้าจะยุติได้,เมื่อเวลา 09.30 น. ที่สถาบันบัณฑิตพัฒนบริหารศาสตร์ (นิด้า) คณะนิติศาสตร์ ร่วมกับคณะพัฒนาสังคมและสิ่งแวดล้อม และศูนย์สำรวจความเห็นนิด้า จัดเสวนา ชีวิตคนไทยภายใต้รัฐธรรมนูญใหม่ โดยนายอุดม รัฐอมฤต กรธ.กล่าวปาฐกถาเรื่อง รัฐธรรมนูญกับการปฏิรูปประเทศว่า รัฐธรรมนูญฉบับใหม่จะให้ทุกคนอยู่ในกรอบ คาดหวังว่าเครื่องมือนี้จะทำให้คนเข้าสู่ระบบมีแบบแผนมากขึ้น และทำอย่างไรไม่ให้อำนาจทั้งหลายเป็นของใครคนใดคนหนึ่ง เราไม่ได้ร่างรัฐธรรมนูญเพื่อวันนี้ แต่คิดเพื่อวันข้างหน้า อยากเห็นบ้านเมืองมีทิศทาง กลไกจะบังคับให้รัฐต้องปฏิรูปบ้านเมือง ทั้งนี้แม้รัฐธรรมนูญฉบับนี้จะแก้ไขได้ยาก แต่ไม่ได้คิดว่าจะต้องมัดมือมัดเท้านักการเมืองหรือคนที่ใช้อำนาจ เราเชื่อเรื่องของประชาชน และยืนยันว่าไม่ได้ร่างรัฐธรรมนูญเพื่อมารองรับอำนาจใคร เพราะท้ายที่สุดสังคมจะเป็นผู้ตัดสิน และในวันข้างหน้าถ้าเห็นว่าอะไรไม่ถูกก็เปลี่ยนแปลงได้,จากนั้นเป็นการเสวนาหัวข้อ ชีวิตคนไทยภายใต้รัฐธรรมนูญฉบับใหม่ โดยนายคำนูณ สิทธิสมาน สมาชิก สปท.กล่าวว่า ประเทศไทยจะเข้าสู่ยุคการเปลี่ยนแปลงครั้งใหญ่ในประวัติศาสตร์สมัยใหม่ นับจากรัฐธรรมนูญประกาศใช้ไปอีก 6 ปี ใน 7-8 เดือนแรก อาจจะเต็มไปด้วยความผันผวนความไม่แน่นอน แต่หวังว่าจะจบลงด้วยดีและนำพาประเทศไทยไปสู่สิ่งที่ดีกว่า สิ่งที่คนไทยจะได้เห็นในรัฐธรรมนูญฉบับใหม่ คือการสร้างกลไกให้มีการปฏิรูปอย่างต่อเนื่อง ส่วนอำนาจตามมาตรา 44 ยังคงอยู่จนกว่าคสช.จะส่งมอบอำนาจหน้าที่ให้รัฐบาลจากการเลือกตั้ง หมายความว่าเราจะมีโอกาสได้เห็นการเปลี่ยนแปลงทางโครงสร้างครั้งใหญ่เกิดขึ้นแน่นอน แม้จะมองไม่เห็นว่าจะเปลี่ยนไปอย่างชัดเจน แต่คาดหวังว่าจะเปลี่ยนแปลงไปในทางที่ดีขึ้นและทำให้เราไม่สามารถคาดการณ์วันเลือกตั้งที่แน่นอนได้ คาดได้เพียงประมาณปลายปี 60 หรือต้นปี 61,นายบรรเจิด สิงคะเนติ อดีตคณบดีคณะนิติศาสตร์ นิด้าและ กมธ.ร่างรัฐธรรมนูญ กล่าวว่า เมื่อมีรัฐธรรมนูญฉบับใหม่แล้ว ชีวิตคนไทยเปลี่ยนแน่นอน แต่จะเปลี่ยนอย่างไรขึ้นอยู่กับภาคประชาชนว่าจะปฏิรูปอย่างไรและมีความพร้อมจะขับเคลื่อนหรือไม่ รัฐธรรมนูญฉบับนี้แนวการร่างไม่ได้เป็นไปตามแนวรัฐธรรมนูญนิยมที่เน้นเรื่องสถาบันต่างๆ แต่พูดถึงกระบวนการที่ไม่เคยมีมาก่อนอย่างการปฏิรูปประเทศ แต่การจะปฏิรูปยากมาก แต่ถ้าไม่ปฏิรูปประเทศไทยจะลำบาก ดังนั้น ประชาชนต้องมีส่วนในการปฏิรูปตั้งแต่ตอนนี้ อย่ารอให้รัฐธรรมนูญประกาศใช้ เพราะจะช้าเกินไป คิดว่าวันนี้องค์กรต่างๆ จะต้องเตรียมแล้ว เพราะถ้ากระบวนการปฏิรูปไม่มีฝ่ายประชาชนเข้าไปกำกับ จะไม่มีผลต่อประชาชนในแง่บวก อาจจะเป็นการปฏิรูปที่ไปสู่อำนาจรัฐมากขึ้น,นายพงศ์เทพ เทพกาญจนา อดีตรองนายกฯและแกนนำพรรคเพื่อไทย กล่าวว่า รัฐธรรมนูญที่จะทำให้ประเทศเดินหน้าไปได้ อยู่ที่ประชาชนมีอำนาจมากน้อยเพียงใด กลไกการบริหารจัดการประเทศต้องวางอำนาจที่แท้จริงให้อยู่กับประชาชน แล้วรัฐธรรมนูญที่กำลังจะได้ใช้นี้ ประชาชนมีอำนาจแท้จริงหรือไม่ ประชาชนคงไม่เชื่อว่า คสช.จะรักษาผลประโยชน์ของประเทศได้ดีกว่าประชาชนเอง ส่วนการปฏิรูปถ้ารัฐบาลและ คสช.ทำได้ดีจริง 2 ปีที่ผ่านมาน่าจะปฏิรูปไปแล้ว ซึ่งเรื่องที่ควรปฏิรูปมากคือ การปฏิรูปกองทัพแต่กลับไม่เห็น มีเพียงการปฏิรูปตำรวจที่เขียนไว้อย่างดี ทั้งที่กองทัพใช้งบประมาณจำนวนมากแต่กลับไม่มีการพูดถึง ไม่ทราบว่า กรธ.เห็นว่ากองทัพนี้ดีแล้ว ไม่จำเป็นต้องปฏิรูปหรืออย่างไร ส่วนที่บอกว่ามาตรา 44 จะยังคงอยู่แม้ประกาศใช้รัฐธรรมนูญแล้ว อยากถามว่าอำนาจตามมาตรา 44 นี้ชอบด้วยหลักนิติธรรมหรือไม่ ในฐานะคนไทยคนหนึ่งตนหวังว่าจะมีชีวิตที่ดีขึ้น แม้จะหวาดระแวงอยู่กับรัฐธรรมนูญฉบับปี 34 ที่นายมีชัย ฤชุพันธุ์ ประธาน กรธ.เป็นคนร่าง แต่ยังหวังว่า พลังของพี่น้องชาวไทย จะทำให้ฟันฝ่าข้อจำกัดที่รัฐธรรมนูญฉบับนี้วางไว้ แล้วเดินหน้าประเทศไปด้วยกัน,วันเดียวกัน นายวิรัตน์ กัลยาศิริ หัวหน้าคณะทำงานฝ่ายกฎหมายพรรคประชาธิปัตย์กล่าวถึงกรณีนายมีชัย ฤชุพันธุ์ ประธาน กรธ.ปฏิเสธว่าไม่ใช่การถ่วงการเลือกตั้ง แต่เพื่อให้พรรคการเมืองมีความพร้อมในการเตรียมการเลือกตั้ง ส่วนการปลดล็อกให้พรรคการเมืองทำกิจกรรมได้ คสช.จะพิจารณากฎหมายลูกเป็นรายฉบับจะไม่ยกเลิกพร้อมกันหมดเพราะจะวุ่นวายว่า พรรคการเมืองโดยเฉพาะพรรคประชาธิปัตย์ทำกิจกรรมทางการเมืองมาไม่ต่ำกว่า 60-70 ปี เรามีนักการเมืองมืออาชีพที่มีประสบการณ์ ความรู้ ผ่านการเลือกตั้ง การจะได้กฎหมายที่ดีมาบังคับใช้และเป็นประโยชน์มากที่สุด กรธ.ควรต้องเปิดเผยเนื้อหาสาระกติกาในร่างกฎหมายลูกหมวดการเลือกตั้งทั้งหมดต่อสาธารณชน เพื่อเปิดโอกาสให้ทุกภาคส่วนได้วิพากษ์วิจารณ์และเรียนรู้กติกาใหม่ โดยเฉพาะนักการเมืองเพื่อรับรู้ประเด็นต่างๆ และจะได้ให้ข้อคิดเห็น ข้อเสนอแนะต่างๆ การที่กรธ. ยังปิดบัง หรืออุบไว้ย่อมไม่เป็นผลดีต่อทุกฝ่าย,แต่ละพรรคเตรียมความพร้อมมาโดยตลอด เราเตรียมพร้อมจะทำกิจกรรมทางการเมืองและพร้อม จะเข้าสู่การเลือกตั้ง พร้อมที่จะบริหารบ้านเมืองตามระบอบประชาธิปไตยอันมีพระมหากษัตริย์ทรงเป็นประมุข ที่นายมีชัยย้ำว่า เพื่อให้พรรคการเมืองเตรียมตัว จึงต้องถ่วงเรื่องนี้ไว้ก่อนนั้น จึงไม่ถูกต้องและเหมาะสม ถึงอย่างไรก็ไม่สามารถเลื่อนการเลือกตั้งออกไปได้ เนื่องจาก พล.อ.ประยุทธ์ จันทร์โอชา นายกฯ และ หัวหน้า คสช. ได้ประกาศย้ำเป็นสัญญาประชาคมต่อนานาชาติและสังคมไว้แล้ว หากปล่อยไว้นานระบบเศรษฐกิจของประเทศจะมีปัญหาหมักหมมและแก้ไขยากยิ่งขึ้น นายวิรัตน์กล่าว,นายวัชระ เพชรทอง อดีต ส.ส.พรรคประชาธิปัตย์กล่าวถึงกรณีนายมีชัย ฤชุพันธุ์ ประธาน กรธ. จะเปิดเผยกฎหมายพรรคการเมืองและ กกต.สัปดาห์หน้าว่า ไม่ทราบว่าต้องนำไปให้ คสช.เซ็นเซอร์ก่อน หรืออย่างไร การเขียนกฎหมายภายใต้คณะทหารเช่นนี้เป็นที่เข้าใจได้และจะใช้ไปได้ยาวนานหรือไม่ ประวัติศาสตร์มีคำตอบอยู่แล้ว นายมีชัยบอกว่าไม่ได้ ถ่วงเวลาขอให้พรรคการเมืองสบายใจได้ ใครจะเชื่อคำพูดของท่านได้ เพราะรับออเดอร์มาโดยไม่ฟังเสียงของผู้ถูกปกครอง ก็เชื่อถือไม่ได้ว่าไม่ถ่วงเวลา เพราะเป็นที่รู้กันอยู่ พรรคการเมืองที่สบายใจได้คือ พรรคทหารบางพรรค แต่ไม่ใช่พรรคประชาธิปัตย์แน่นอน เพราะประชาธิปัตย์ต้องยึดหลักการ มีอุดมการณ์ของพรรคจะไปหนุนคนอื่นที่ไม่ได้มาจากการเลือกตั้งเป็นนายกรัฐมนตรีได้อย่างไร,นายวัชระกล่าวอีกว่า ส่วนการปลดล็อกพรรค การเมืองให้ทำกิจกรรมการเมืองได้ คสช.คงห่วงเรื่องความวุ่นวาย คสช.จะไปกลัวอะไร มีทั้งสามเหล่าทัพและมาตรา 44 อยู่ในมือ ใครไม่เคารพกฎหมาย ก่อความวุ่นวายหรือเป็นขยะสังคม ท่านสั่งคำเดียวก็เรียบร้อย ขอให้ พล.อ.ประวิตร วงษ์สุวรรณ รอง นายกฯ ฝ่ายมั่นคง และ พล.อ.ประยุทธ์ จันทร์โอชา นายกฯ และหัวหน้า คสช.ประกาศให้พรรคการเมืองทำกิจกรรมได้เลย พรรคใดก่อความวุ่นวายให้ใช้มาตรา 44 ประกาศยุบเป็นรายพรรคไป หรือส่งให้ไปอยู่เป็นเพื่อนกับนายจตุพร พรหมพันธุ์ ประชาชนทั่วไปจะชื่นชมท่าน ถ้าใช้กฎหมายอย่างเฉียบขาดและเสมอภาคกัน,ที่ตลาดน้ำขวัญเรียม เขตมีนบุรี คุณหญิงสุดารัตน์ เกยุราพันธุ์ แกนนำพรรคเพื่อไทย กล่าวถึงกรณี คสช.ระบุยังไม่ถึงเวลาปลดล็อกพรรคการเมืองให้ทำกิจกรรมได้ว่า ผู้คุมอำนาจมองพรรคการเมืองเหมือนคู่แข่ง คงจะจำกัดบทบาทและช่องทางของพรรค การเมืองในการสื่อสารกับประชาชน การปลดล็อกอาจจะเป็นไปได้ยาก ขอไปก็ไม่มีประโยชน์ คงไม่ได้รับอนุญาต แต่ไม่ใช่ปัญหา อยากฝากว่านักการเมืองกับประชาชนผูกพันกันลึกซึ้ง แม้จะไม่มีตำแหน่ง ชาวบ้านมองว่าเป็นตัวแทนของเขาตลอดเวลา จะใช้กฎหมายกี่ฉบับก็ห้ามความผูกพันนี้ไม่ได้ นักการเมืองเองมีจิตสำนึก ไม่อยากเห็นสังคมวุ่นวาย แต่เมื่อเป็นกฎหมายต้องปฏิบัติตาม ไม่ต้องห่วงว่านักการเมืองจะสร้างความปั่นป่วน สิ่งที่จะเป็นประโยชน์คือการรวมพลังของทุกฝ่ายแก้ปัญหาของประเทศ มากกว่าการมองว่าเป็นคู่แข่งทางการเมือง การรวมพลังความคิดทุกฝ่าย พูดคุยกับทุกกลุ่ม เพื่อหาทางออกหรือเตรียมตัวเดินหน้าสู่การเลือกตั้งอย่างบริสุทธิ์ยุติธรรม ทำให้เกิดการพัฒนาประชาธิปไตย แก้ปัญหาความขัดแย้งได้อย่างยั่งยืน,คุณหญิงสุดารัตน์กล่าวอีกว่า สิ่งที่น่าเป็นห่วงคือแผนพัฒนาประเทศ 20 ปี ที่ถูกตราไว้ในรัฐธรรมนูญ แต่ไม่มีใครได้เห็นเลยว่าเป็นอย่างไร ถึงเวลาแล้วที่ต้องนำแผนนี้ออกสู่สาธารณะ ควรให้ทุกฝ่ายที่มีส่วนเกี่ยวข้องให้ความเห็น รัฐบาลอย่าไปกลัวการมีส่วนร่วมของประชาชน เพราะไม่มีใครเป็นพหูสูตคนเดียวรู้ทุกเรื่องทุกปัญหา ต้องหาผู้เชี่ยวชาญมาให้ความเห็น และฟังปัญหาของประชาชนแต่ละด้านด้วย เพื่อให้ได้ข้อมูลที่แท้จริง หากแผนนี้ไม่ได้รับความร่วมมือในอนาคตและปฏิบัติไม่ได้ ย่อมเกิดปัญหากับประเทศ,นายอำนวย คลังผา อดีต ส.ส.ลพบุรี พรรคเพื่อไทย กล่าวว่า วันนี้ทุกพรรคเรียกร้องเปิดโอกาสให้ทำกิจกรรม คสช.ไม่ควรกลัวว่าเมื่อมีกิจกรรมทางการเมืองแล้วจะวุ่นวาย เพราะกิจกรรมที่พรรค การเมืองจะทำคือการเตรียมความพร้อมสำหรับการเลือกตั้ง เมื่อ คสช.ประกาศโรดแม็ปชัดว่าจะให้มีการเลือกตั้งในปี 60 ควรเปิดโอกาสให้พวกเราเตรียมตัวบ้าง เพราะร่าง พ.ร.บ.ว่าด้วยพรรคการเมืองวางเงื่อนไขให้ทุกพรรคจัดทำบัญชีพรรคการเมืองใหม่ทั้งหมดหลังกฎหมายดังกล่าวประกาศใช้ภายใน 90 วัน เกรงว่าเวลาน้อยไปจะไม่ทันการ แล้วอาจมีบางพรรคเตรียมตัวไม่ทัน ถ้าเป็นเช่นนั้นการเลือกตั้งจะไม่ยุติธรรมกับทุกพรรค,เมื่อเวลา 10.00 น. ที่ตลาดน้ำขวัญเรียม เขตมีนบุรี คุณหญิงสุดารัตน์ เกยุราพันธุ์ แกนนำพรรคเพื่อไทย พร้อมอดีต ส.ส.กทม. พรรคเพื่อไทย ส.ก.และ ส.ข. อาทิ นายวิชาญ มีนชัยนันท์ นายสุรชาติ เทียนทอง นำชาวนาจำหน่ายข้าวหอมมะลิ จากทุ่งกุลาร้องไห้ จ.มหาสารคาม จำนวน 4,000 กิโลกรัม โดยคุณหญิงสุดารัตน์กล่าวว่า โครงการนี้เดิมทำข้าวสีไรซ์เบอร์รี่เพิ่มมูลค่า ครั้งนี้เป็นครั้งแรกที่มีข้าวขาวเข้าร่วมนำร่อง เราสนับสนุนเครื่องแพ็ก ได้รับการตอบรับดีมาก ต่อไปจะขอสถานที่ต่างๆในกรุงเทพฯให้ชาวนามาขายตรงแบบนี้ต่อไป นอกจากนี้ อดีต ส.ส.เพื่อไทยแต่ละเขตจะไปเปิดร้านจำหน่ายแบบถาวร และออกรถจำหน่ายช่วยทั้งปีอย่างยั่งยืน,ด้าน พล.ท.ชัยพฤกษ์ อัยยะภาคย์ เจ้ากรมกิจการพลเรือนทหาร กองบัญชาการกองทัพไทยกล่าวว่า เพื่อสนับสนุนนโยบายรัฐบาลและ คสช.ในการช่วยเหลือเกษตรกรชาวนาดึงราคาข้าวตกต่ำ โดยจะเปิดพื้นที่ให้เกษตรกรผู้ปลูกข้าวนำข้าวสารมาจัดจำหน่ายให้กับประชาชนและกำลังพล ภายใต้โครงการจำหน่ายสินค้าราคาประหยัด ธงน้ำเงิน ในพื้นที่กองบัญชาการกองทัพไทย ถนนแจ้งวัฒนะในวันที่ 7 ธ.ค.ตั้งแต่เวลา 08.00 น. เป็นต้นไป,อีกเรื่อง เมื่อเวลา 08.00 น. บริเวณวัดป่าโปร่งช้าง ต.เก่าย่าดี อ.แก้งคร้อ จ.ชัยภูมิ ตำรวจสันติบาล นำหมายจับจากศาลจังหวัดขอนแก่น เลขที่ 433/2559 ลงวันที่ 2 ธ.ค.2559 ในความผิดตามประมวลกฎหมายอาญา มาตรา 112 เข้าควบคุมตัว นายจตุภัทร์ บุญภัทรรักษา หรือ ไผ่ ดาวดิน นักกิจกรรมขบวนการประชาธิปไตยใหม่ และนักศึกษามหาวิทยาลัยขอนแก่น ขณะเข้าร่วมกิจกรรมเดินธรรมยาตรา เพื่อลุ่มน้ำลำปะทาว ซึ่งจัดเป็นประจำทุกปี โดยวัดป่าสุคะโต ของพระไพศาล วิศาโล พระนักเทศน์ชื่อดัง หมายจับดังกล่าวระบุว่า เมื่อวันที่ 2 ธ.ค. พ.ท.พิทักษ์พล ชูศรี รองหัวหน้ากองยุทธการ มทบ.23 จ.ขอนแก่น เข้าแจ้งความต่อพนักงานสอบสวน สภ.เมืองขอนแก่น ให้ดำเนินคดีกับนายจตุภัทร์ โดยกล่าวหาว่าได้แชร์ลิงก์และคัดลอกข้อความการรายงานข่าวของบีบีซีไทย (BBC Thai) ซึ่งวิพากษ์วิจารณ์สถาบันพระมหากษัตริย์ของไทย มาโพสต์เผยแพร่ในเฟซบุ๊กส่วนตัว จากนั้นคุมตัวนายจตุภัทร์ไปทำบันทึกการจับกุมที่ สภ.แก้งคร้อ ก่อนนำตัวกลับไปดำเนินคดีที่ สภ.เมืองขอนแก่น,ด้านนายสุธน จิตอารีย์ ทนายความเครือข่ายของศูนย์ทนายความเพื่อสิทธิมนุษยชน ระบุว่า นายจตุภัทร์ ถูกนำตัวไปควบคุมที่ สภ.น้ำพอง จ.ขอนแก่นแล้ว โดยเจ้าหน้าที่แจ้งว่าเป็นคำสั่งของผู้บังคับบัญชา เนื่องจากเป็นคดีสำคัญ เพื่อความปลอดภัยและเพื่อความสงบเรียบร้อย หลังจากเจ้าหน้าที่ตำรวจแจ้งข้อกล่าวหาความผิดตาม มาตรา 112 ประมวลกฎหมายอาญาและ พ.ร.บ.คอมพิวเตอร์มาตรา 14 กรณีนำเข้าข้อมูลเท็จ โดยนายจตุภัทร์ให้การปฏิเสธในชั้นสอบสวน เจ้าหน้าที่ตำรวจนำตัวผู้ต้องหาไปสอบสวนต่อที่ศูนย์ฝึกและอบรมตำรวจภูธรภาค 4 จ.ขอนแก่น โดยอนุญาตให้เพียงทนายความเข้าร่วมการสอบสวนด้วย ทนายความแจ้งว่าวันที่ 3 ธ.ค.ไม่สามารถขอประกันตัวในชั้นสอบสวนได้ทัน และวันที่ 4 ธ.ค.พนักงานสอบสวนจะนำตัวผู้ต้องหาไปฝากขังยังศาล จังหวัดขอนแก่น ทีมทนายจะเตรียมยื่นประกันตัวต่อไป ทั้งนี้สภาพจิตใจของผู้ต้องหาปกติดี
กรธ.-สนช.แท็กทีมปัดใบสั่ง คสช.วางกับดักยื้อเวลาเลือกตั้ง อมร ยัน กรธ.เดินตามขั้นตอนใน รธน. พร้อมส่งต่อร่าง พ.ร.บ.พรรคการเมือง-กกต.ใส่มือ สนช. หลัง รธน.ประกาศใช้ พีระศักดิ์ การันตีไม่มีดึงเกมเตะถ่วง
ข่าวหน้า1,พ.ร.บ.พรรคการเมือง,สนช.,เตะถ่วง,ปลดล็อก